U srijedu, oko 19 sati, na autobusnoj stanici u Vukovaru došlo je do napada na jednoga srednjoškolca, učenika Tehničke škole Nikola Tesla. Kako prenose neki portali radi se o učeniku koji nastavu pohađa na srpskom jeziku i pismu. Njega je napalo nekoliko osoba, njih pet do šest, s fantomkama na glavi među kojima je jedan bio i bez kape.

U napadu je učenik zadobio više ozljeda, a kako neslužbeno doznajemo razbijena mu je i arkada. Policija se danas nije službeno oglasila, ali je nakon poziva novinara potvrdila kako je do napada došlo i da je učenik zadobio pri tome lakše tjelesne ozljede. Navodno kako bi sutra trebali izaći s punom informacijom o ovome događaju.

O napadu se oglasila i saborska zastupnica SDSS-ova Dragana Jeckov rekavši za Novosti kako je napad na učenika rezultat politike koju vodi vukovarski gradonačelnik Ivan Penava.

Prema njenim riječima Penava je na ovotjednoj konferenciji za novinare, koja je održana dva dana prije napada, srednju školu Nikola Tesla apostrofirao kao problematičnu i onu iz koje dolaze učenici koji se ne dižu dok se intonira himna. Naime, on je na toj konferenciji za novinare, govoreći o „puzajućoj velikosrpskoj politici koja se vodi u Vukovaru, pokazao video snimak učenika te škole koji su sjedili dok je prilikom utakmice Finala Kupa NS Vukovar u nogometu ostali sjediti za vrijeme intoniranja hrvatske himne.

- Napad je rezultat njegove konferencije za novinare i neprekidnog antisrpskog djelovanja. Ono što se dogodilo duboko me pogodilo. Penava uporno ignorira trećinu svog stanovništva, a pravi gradonačelnici tako se ne ponašaju. Osim toga, pitam se kada je to nogometna utakmica postala obrazac ponašanja. Na nogometnim igralištima i stadionima imali smo priliku svašta čuti, pa i skandiranja 'Za dom spremni' ili 'Ubij, ubij Srbina' pa se nekad na njih reagiralo, a nekad nije jer ih se nije čulo. Tako bi se moglo sada reći, što bi bilo da Ivan Penava nije vidio tu djecu na igralištu? - rekla je Jeckov.

Gradonačelnik Vukovara Ivan Penava večeras nije želio komentirati najnoviji incident u Vukovaru.

- Ne želim komentirati nikakve izjave iz SDSS-a. Očekujem od policije da dobijem puno izvješće o događaju. Žao mi je što je došlo do sukoba i što je mladić ozlijeđen. Uvijek sam protiv nasilja, rekao je Penava za Večernji list.

Milorad Pupovac poručuje kako je napad na dvojicu učenika srednje tehničke škole u Vukovaru, jedne od najboljih škola u županiji, ”svakako nemio događaj, zato što je izveden od strane petorice mladića, od kojih su četvorica nosili fantomke”.

- Napad pada u vremenima u kojima je gradonačelnik Penava dva dana zaredom označio učenike te škole srpske nacionalnosti i samu školu za nedovoljan patriotizam, za nepoštivanje himne i smjestio ih je u kontekst puzajuće velikosrpske agresije, napadajući na taj način ne samo institucije srpske zajednice, ne samo tehničku školu i njezino rukovodstvo, nego i učenike. Pri tome je na službene stranice Grada stavio video sa spomenute utakmice, čime je uz video koji postoji na YouTubeu, mogao direktno dati povoda za ovu vrstu napada - komentirao je Milorad Pupovac. Za razliku od napada prije godinu dana, strahuju, nastavio je, da je ovaj napad “bio poveden gradonačelnikovim istupom, kako na press konferenciji, tako i na polaganju vijenaca posebno”.

- I tim više što ti ljudi koji su izvršili napad koriste gradske prostorije i okupljaju se u njima, i nije im prvi put što posežu za nasiljem prema učenicima druge nacionalnosti, nadamo se da će policija utvrditi ne samo tko su počinitelji, nego i motive, te da će svi oni koji su politički odgovorni prepoznati vezu između gradonačelnikovih istupa i nasilja koje se sinoć dogodilo – zaključio je Pupovac.

Sukob je osudio i zamjenik gradonačelnika Vukovara iz reda srpske nacionalne manjine Srđan Milaković rekavši kako izjave od Penave u zadnjih nekoliko mjeseci ne doprinose normalizaciji odnosa.

- Svakako da osuđujem sukob ali i pozivam sve da se suzdrže od nasilja i fizičkih obračuna. Moramo svi zajedno spustiti loptu i pozvati na smirivanje strasti, rekao je Milaković.

Predsjednik Živog zida Vukovara Pavao Josić najavio je kako će u petak podnijeti kaznenu prijavu protiv vukovarskog gradonačelnika zbog objavljivanja video snimke maloljetne djece, a što je dovelo do ovoga napada.